# សំណួរដែលសួរញឹកញាប់សម្រាប់គ្រួសារទាក់ទងនឹងការអប់រំពិសេស

ខែសីហា ឆ្នាំ 2021

នាយកដ្ឋានអប់រំបឋមសិក្សា និងមធ្យមសិក្សា (នាយកដ្ឋាន) បន្តផ្តល់​ព័ត៌​មាន និងបច្ចុប្បន្នភាពថ្មីៗទាក់ទងនឹងការអប់រំពិសេស និងការរីករាល​ដាល​នៃជំងឺ COVID-19។ ឯកសារសំណួរដែលសួរញឹកញាប់ (FAQ) នេះមានគោលបំណងផ្តល់​សិទ្ធិ​ដល់​គ្រួសារតាមរយៈការផ្តល់ព័ត៌មានអំពីការចូលរួមប្រកបដោយអត្ថន័យជាមួយសាលារៀននិងមណ្ឌលសាល និងដើម្បីផ្តល់ការគាំទ្រ ដូច្នេះសិស្សា និង​ក្រុមគ្រួសាររបស់ពួកគេអាចចូលរួមយ៉ាងសកម្មនៅក្នុងដំណើរការក្រុមការងារ IEP។

គោលដៅនៃការចូលរួមរបស់គ្រួសារក្នុងការអប់រំ គឺដើម្បីកសាង​ទំនាក់​ទំនង​ពិតប្រាកដរវាងសិស្ស គ្រួសារសិស្ស អ្នកអប់រំ និងសហគមន៍។ ទំនាក់ទំនងវិជ្ជមាន និងការទទួលខុសត្រូវរួមគ្នាគាំទ្រសុខុមាលភាពគ្រួសារ និងសមិទ្ធផលការសិក្សារបស់កុមារ និងការលូតលាស់របស់កុមារប្រកប​ដោយ​សុខភាពល្អតាំងពីកំណើតរហូតដល់ពេញវ័យ។

* *ការចូលរួមរបស់គ្រួសារប្រកបដោយប្រសិទ្ធភាព គឺជាការឆ្លើយតបទៅ​នឹង​វប្បធម៌ ការសហការ ប្រកបដោយសមធម៌ និងការគោរពចំពោះភាសា​ចម្រុះ បទដ្ឋាន និងគុណតម្លៃផ្សេងៗគ្នា។*
* *ការចូលរួមរបស់គ្រួសារប្រកបដោយប្រសិទ្ធភាពព្យាយាមលុបបំបាត់រាល់ឧបសគ្គចំពោះការចូលរួម និងកើតឡើងនៅក្នុងសាលារៀន សហគមន៍ និងគ្រប់ទីកន្លែងដែលសិស្សរស់នៅ និងសិក្សា។*

***សំណួរ៖ តើមានអ្វីខ្លះដែលមិនផ្លាស់ប្តូរដោយសារជំងឺ COVID-19*៖**

* មណ្ឌលសាលាត្រូវផ្តល់ការអប់រំសាធារណៈដោយឥតគិតថ្លៃ និងសមរម្យ (FAPE) ដល់សិស្សដែលមានកម្មវិធីអប់រំបុគ្គល (IEP)។
* សិស្សកម្មវិធី IEPs ត្រូវតែទទួលបានសេវាកម្មអប់រំពិសេសទាំងអស់ដែល​បានព្រមព្រៀងនៅក្នុងកម្មវិធី IEPs របស់ពួកគេ។
* កម្មវិធី IEP និងពេលវេលាវាយតម្លៃមិនបានផ្លាស់ប្តូរទេ។
* មណ្ឌលសាលាត្រូវបន្តរៀបចំកិច្ចប្រជុំក្រុម IEP។ ដោយមានការយល់ព្រមពីលោកអ្នក កិច្ចប្រជុំក្រុមការងារ IEP អាចធ្វើ​ឡើងតាមអនឡាញ ដូចជាតាមទូរសព្ទ និង/ឬវីដេអូ។
* មណ្ឌលសាលាតម្រូវឱ្យបញ្ចប់ការត្រួតពិនិត្យមត្តេយ្យសាលាសម្រាប់កុមារអាយុ 3 និង 4 ឆ្នាំ និងសម្រាប់កុមារទាំងអស់ដែលដល់អាយុចូលមត្តេយ្យ។
* មណ្ឌលសាលាត្រូវតែទទួលយក និងធ្វើសកម្មភាពនៃការបញ្ជូនពី​អ្នក​ផ្តល់​សេវាអន្តរាគមន៍ការអប់រំកុមារតូចៗក្នុងរយៈពេលកំណត់តាមតម្រូវការ។

***សំណួរ៖ តើខ្ញុំអាចជួយក្រុមការងារ IEP យល់ពីរបៀបដែលកូនរបស់​ខ្ញុំ​បាន​រៀនយ៉ាងម៉េចក្នុងអំឡុងពេលសិក្សាតាមវិធីចម្រុះ និង/ឬពីចម្ងាយ?***

មតិរបស់លោកអ្នកតែងតែមានតម្លៃ និងមានសារៈសំខាន់ជាពិសេសក្នុង​អំឡុងពេលនេះនៅពេលដែលលោកអ្នកអាចយល់ដឹងបន្ថែមអំពីបទពិសោធន៍នៃការរៀនសូត្ររបស់កូន​លោកអ្នក រួមទាំងការលំបាកណាមួយក្នុង​ការ​សិ​ក្សាពីចម្ងាយ។ ការចែករំលែកអ្វីដែលលោកអ្នកដឹងអំពីតម្រូវការរបស់កូនលោកអ្នក រួម​ទាំង​ការចូលរួម ការយកចិត្តទុកដាក់ ឥរិយា​បថ វឌ្ឍនភាព ជំនាញ បទ​ពិសោធ​ន៍សិក្សានៅផ្ទះ និងការសង្កេតផ្សេងទៀតអំពីសុខុមាលភាពនៃ​ការ​សិក្សា ផ្លូវអារម្មណ៍ និងផ្នែកសង្គមរបស់ពួកគេគឺមានសារៈសំខាន់ ហើយ​អាច​​ជួយសាលាឱ្យបំពេញតម្រូវការរបស់កូនលោកអ្នកកាន់តែល្អប្រសើរ។ សូមទាក់ទងទៅគ្រូរបស់កូនលោកអ្នក ឬបុគ្គលទំនាក់ទំនង​ផ្នែកអប់រំ​ពិសេស​ដើម្បីស្វែងយល់ពីរបៀបចែករំលែកព័ត៌មាននេះឲ្យបានល្អបំផុត។

* ចែករំលែកព័ត៌មានអំពីផលប៉ះពាល់នៃ ការរីករាលដាលនៃជំងឺ COVID-19 លើកូនរបស់លោកអ្នក។
* ចែករំលែកព័ត៌មានអំពីទម្លាប់ប្រចាំថ្ងៃរបស់កូនលោកអ្នក។
* ចែករំលែកព័ត៌មានអំពីរបៀបដែលកូនរបស់លោកអ្នកបានរៀនសូត្រ។
* ចែករំលែកព័ត៌មានអំពីអារម្មណ៍របស់កូនលោកអ្នកអំពីការត្រលប់មកសាលារៀន ការផ្លាស់ប្តូរកាលវិភាគ និងការផ្លាស់ប្តូរ ឬបញ្ហាប្រឈមផ្សេងៗ​ដែ​ល​កូនរបស់លោកអ្នកកំពុងជួបនៅផ្ទះ ឬនៅសាលាដែលអាចប៉ះ​ពាល់ដល់​បទពិសោធន៍សិក្សានៅសាលារបស់កូនលោកអ្នក។

***សំណួរ៖ តើសាលារៀននឹងប្រើ “ផែនការសិក្សាការអប់រំពិសេសក្នុងអំឡុងវិបត្តិ COVID-19” សម្រាប់អំឡុងឆ្នាំសិក្សា 2021-2022 ដែរឬទេ?***

ទេ។ សាលារៀនត្រូវប្រើកម្មវិធី IEPs។

***សំណួរ៖ តើមណ្ឌលសាលាអាចបន្តរៀបចំកិច្ចប្រជុំក្រុមការងារ IEP តាមអន​ឡាញ​បាន​ទេ?***

បាទ/ចាស ប្រសិនបើលោកអ្នកយល់ព្រម កិច្ចប្រជុំក្រុមការងារ IEP អាចធ្វើឡើងតាម​ទូរសព្ទ និង/ឬតាមប្រព័ន្ធវីដេអូ។ ការការពារសុវត្ថិភាពតាមនីតិវិធីមិនផ្លាស់ប្តូរសម្រាប់ការប្រជុំដែលធ្វើឡើងតាមអនឡាញទេ។ ឧទាហរណ៍ សាលារៀន ឬមណ្ឌលសាលាត្រូវផ្តល់អ្នកបកប្រែផ្ទាល់មាត់ និង​បក​ប្រែឯកសារអត្ថបទសម្រាប់កិច្ចប្រជុំក្រុមការងារ IEP តាមតម្រូវការ។

***សំណួរ៖ ចុះបើ*** [***សមាជិកម្នាក់ក្នុងចំណោម​សមាជិក​ក្រុមការងារ IEP***](https://sites.ed.gov/idea/regs/b/d/300.321) ***មិនអាចចូលរួមកិច្ចប្រជុំក្រុមការងារ IEP របស់កូនខ្ញុំបានវិញ?***

ប្រសិនបើសមាជិកក្រុមការងារ IEP ម្នាក់មិនអាចចូលរួមដោយផ្ទាល់ ប៉ុន្តែ​អាចចូលរួមតាមអនឡាញ ឬតាមទូរសព្ទ ប្រធានក្រុមការងារ IEP គួរតែ​ប្រាប់លោកអ្នកឱ្យដឹងមុនកិច្ចប្រជុំដែលសមាជិកក្រុម IEP ណាម្នាក់នឹង​ចូលរួមតាមអនឡាញ ឬតាមទូរសព្ទ។

* ប្រសិនបើសមាជិកក្រុម IEP មិនអាចចូលរួមកិច្ចប្រជុំដោយផ្ទាល់ តាម​ទូរស​ព្ទ ឬតាមអនឡាញ ពួកគេអាចត្រូវបានលើកលែងពីកិច្ចប្រជុំក្រុម​នេះ​ប្រសិនបើ៖
* លោកអ្នក និងមណ្ឌលសាលាយល់ស្របជាលាយលក្ខណ៍អក្សរថា សមាជិក​ក្រុម​ការងារ IEP មិនចាំបាច់ចូលរួមកិច្ចប្រជុំនេះទេ ពីព្រោះកម្មវិធីសិក្សា ឬសេវាកម្មពាក់ព័ន្ធរបស់សមាជិករូបនេះមិនបានកែប្រែ ឬពិភាក្សា *ឬ*
* លោកអ្នក និងមណ្ឌលសាលាយល់ស្របជាលាយលក្ខណ៍អក្សរថា សមាជិក​ក្រុម​នេះអាចផ្តល់ព័ត៌មានជាលាយលក្ខណ៍អក្សរអំពីការបង្កើតកម្មវិធី IEP ដល់ក្រុមការងារ IEP មុនពេលកិច្ចប្រជុំ។

***សំណួរ៖ តើពេលវេលាកំណត់ការវាយតម្លៃនៅតែមានប្រសិទ្ធភាពទេ ប្រសិនបើ​សិស្ស​ ឬបុគ្គលិកត្រូវបានតម្រូវឱ្យធ្វើចត្តាឡីស័ក?***

បាទ/ចាស ពេលវេលាកំណត់វាយតម្លៃនៅតែមានប្រសិទ្ធភាព។ សាលា និងមណ្ឌលសាលាត្រូវបានលើកទឹកចិត្តឱ្យទាក់ទងលោកអ្នក​ ប្រសិន​បើពួកគេត្រូវការពន្យារពេលកំណត់ទាំងនោះ។ ឧទាហរណ៍ លោកអ្នកអាចយល់ព្រមពន្យារពេលកំណត់នៃការវាយ​តម្លៃប្រ​សិន​បើកូនរបស់លោកអ្នក ឬអ្នកវាយតម្លៃកំពុងជាប់ធ្វើចត្តាឡីស័ក។

***សំណួរ៖ ចុះយ៉ាងណាបើកូនខ្ញុំត្រូវការសេវាកម្មអប់រំពិសេសថ្មីដែល​មិនត្រូវ​បានដាក់បញ្ចូលក្នុងកម្មវិធី IEP?***

បើលោកអ្នកគិតថាកូនរបស់លោកអ្នកអាចត្រូវការសេវាកម្មថ្មី ដើម្បី​ដោះ​ស្រាយបញ្ហាថ្មីនៃករណីសង្ស័យពីពិការភាព រួមទាំងតម្រូវការសុខភាព​ផ្លូវ​ចិ​ត្ត លោកអ្នកអាចស្នើសុំកិច្ចប្រជុំក្រុមការងារ IEP ដើម្បីចែករំលែកក្តី​កង្វ​ល់​របស់លោកអ្នក និងពិភាក្សាអំពីសេវាកម្ម ឬលោកអ្នកអាច​ស្នើសុំការ​វាយ​តម្លៃបន្ថែម និង/ឬការវាយតម្លៃឡើងវិញដើម្បីសម្រេចថា​តើសេវាកម្ម​ថ្មី​ត្រូវ​ការ​ឬអត់បាន។

***សំណួរ៖ តើខ្ញុំត្រូវធ្វើដូចម្តេចប្រសិនបើកម្មវិធី IEP របស់កូនខ្ញុំមិនបាន​ទទួល​សេវាកម្មអប់រំពិសេសណាមួយ?***

បើកូនរបស់លោកអ្នកមិនទទួលបានសេវាកម្មអប់រំពិសេសដែលបានចែងនៅក្នុងកម្មវិធី IEP លោកអ្នកអាចស្នើសុំកិច្ចប្រជុំកម្មវិធី IEP ដើម្បី​សម្រេ​ចថាតើកូនរបស់លោកអ្នកត្រូវការសេវាកម្មសំណងដោយសារតែបញ្ហាដែលបណ្តាលមកពីជំងឺរាតត្បាតក្នុងអំឡុងពេលឆ្នាំសិក្សា 2020-21 ឬនិទាឃ​រដូវ​នៃឆ្នាំសិក្សាឆ្នាំ 2020 បាន។ សិទ្ធិទទួលបានសេវាកម្មទាំងនេះ គឺផ្អែកលើកាលៈទេសៈរបស់បុគ្គល និង​តម្រូវ​ការរបស់កូនលោកអ្នក។ បើមានការខ្វែងគំនិតគ្នាចំពោះសេវាកម្មដែលកូនរបស់លោកអ្នកត្រូវការ លោកអ្នកអាចស្នើសុំសវនាការតាមនីតិវិធីយុត្តិធម៌នៅ​ការិយាល័យ​បណ្តឹងឧទ្ធរណ៍លើការអប់រំពិសេស ឬដាក់ពាក្យបណ្តឹងទៅការិយាល័យ [ប្រព័ន្ធដោះស្រាយបញ្ហា](https://www.doe.mass.edu/prs/) របស់​នាយកដ្ឋាន។

***សំណួរ៖ តើខ្ញុំអាចស្វែងរកព័ត៌មានបន្ថែមដើម្បីគាំទ្រកូនខ្ញុំដែល​ជា​អ្នក​រៀន​ភាសាអង់គ្លេសនៅកន្លែងណា?***

នាយកដ្ឋានផ្តល់នូវធនធានទាក់ទងនឹងសេវាកម្មសម្រាប់អ្នកសិក្សាភាសាអង់គ្លេសនៅលើគេហទំព័ររបស់ខ្លួនតាមអាសយដ្ឋាន៖ <https://www.doe.mass.edu/ele/>។ មណ្ឌលសាលាត្រូវតែផ្តល់អ្នកសិក្សាភាសាអង់គ្លេសជាជនពិការនូវសេវាកម្មសម្រាប់អ្នកសិក្សាភាសាអង់គ្លេស និងសេវាកម្មអប់រំពិសេសដែលពួក​គេ​ទទួលបានក្រោមច្បាប់រដ្ឋ និងសហព័ន្ធ។ ប្រសិនបើលោកអ្នកមានសំណួរ ឬក្តីកង្វល់អំពីសេវាកម្មរបស់កូនលោកអ្នក សូមមេត្តាទាក់ទងគ្រូរបស់កូនលោកអ្នក ឬបុគ្គលិកសាលាផ្សេងទៀត។

***សំណួរ៖ តើខ្ញុំគួរទាក់ទងជាមួយមណ្ឌលសាលារបស់ខ្ញុំយ៉ាងដូចម្តេច?***

ប្រសិនបើលោកអ្នកចង់ទំនាក់ទំនងជាទៀងទាត់ជាមួយគ្រូរបស់កូនលោកអ្នក លោកអ្នកគួរតែទាក់ទងពួកគេដើម្បីរៀបចំផែនការ។ លោកអ្នកអាចចែករំលែកអ្វីដែលមានប្រសិទ្ធភាពបំផុតសម្រាប់លោកអ្នក – តាមទូរសព្ទ ឬអ៊ីមែល។ លោកអ្នកក៏អាចទាក់ទងទៅសមាជិកដទៃទៀតនៃបុគ្គលិកសាលាតាមតម្រូវការផងដែរ ដើម្បីពិភាក្សាអំពីសំណួរ ឬក្តីកង្វល់ណាមួយដែលលោក​អ្នក​អាចមាន។ សូមមេត្តាប្រាប់សាលារបស់កូនលោកអ្នកថា ភាសាកំណើតរបស់លោក​អ្នក​គឺ​ជាភាសាផ្សេងក្រៅពីភាសាអង់គ្លេស ហើយលោកអ្នកត្រូវការសេវាកម្មបក​ប្រែអត្ថបទ ឬបកប្រែផ្ទាល់មាត់ដើម្បីទាក់ទងជាមួយខាងសាលា។

***សំណួរ៖ តើខ្ញុំអាចនិយាយជាមួយអ្នកណា ប្រសិនបើខ្ញុំមានសំណួរណាមួយ?***

លោកអ្នកអាចទាក់ទងគ្រូរបស់កូនលោកអ្នក ជនទំនាក់ទំនងសម្រាប់​មណ្ឌលសាលារបស់លោកអ្នក ប្រធានក្រុមការងារ IEP ឬបុគ្គលិកសាលា​ផ្សេងទៀតដូចជានាយកសាលា និងអ្នកប្រឹក្សាណែនាំ។

***សំណួរ៖ តើខ្ញុំអាចរកធនធានបន្ថែមនៅកន្លែងណា?***

សម្រាប់គេហទំព័រអប់រំពិសេសរបស់ DESE៖ <https://www.doe.mass.edu/sped>. សម្រាប់គេហទំព័ររបស់ DESE ដែលផ្តល់ជូនព័ត៌មានសម្រាប់សិស្ស និងគ្រួសារសិស្ស៖ <https://www.doe.mass.edu/StudentsFamilies.html>។